กสิกรฯขึ้นห้างสินเชื่อบ้านรุ่งปักธง5หมื่นล.
กสิกรไทยบุกเมกาบางนา ให้บริการสินเชื่อบ้านครบวงจร หวังดันยอดสินเชื่อ 5 หมื่นล้าน
9 ส.ค. 2555

กสิกรไทยบุกเมกาบางนา ให้บริการสินเชื่อบ้านครบวงจร หวังดันยอดสินเชื่อ 5 หมื่นล้าน
นายชาติชาย พยุหนาวีชัย รองกรรมการผู้จัดการ ธนาคารกสิกรไทย เปิดเผยว่า ธนาคารประสบความสำเร็จกับการเปิด K Home Smiles Club เพื่อให้บริการและให้คำปรึกษาเรื่องบ้านและสินเชื่อที่อยู่อาศัยครบวงจรแห่งแรก โดยเฉพาะสาขาคริสตัล ดีไซน์ เซ็นเตอร์ ในระยะเวลา 1 ปีที่ผ่านมา มีการปล่อยสินเชื่อไปแล้วกว่า 300 ล้านบาท ซึ่งมากกว่าสาขาปกติถึง 10 เท่า
ทั้งนี้ล่าสุดธนาคารจึงได้เปิด K Home Smiles Club แห่งใหม่ที่เมกาบางนา ให้บริการปรึกษาทุกเรื่องบ้านด้วยนวัตกรรมล้ำสมัย 2 เรื่อง คือ KHome Feng Shui เทคโนโลยีการนำเสนอข้อมูลการเสริมฮวงจุ้ยบ้านรูปแบบใหม่ โดยได้ร่วมมือกับสถาบันค้นคว้าวิชาการฮวงจุ้ยแห่งประเทศไทย และ KeBook Gallery นำเสนอไอเดียแบบบ้านและการแต่งบ้านด้วยรูปภาพหลากหลายสไตล์กว่า 2,000 ภาพ โดยนำเสนอในรูปแบบ eMagazine เรื่องบ้านผ่านจอสัมผัสมาให้บริการ
นายชาติชาย กล่าวว่า ธนาคารตั้งเป้าหมายในปีนี้มียอดการปล่อยสินเชื่อบ้านไม่น้อยกว่า 5 หมื่นล้านบาท จากปัจจุบันที่มีฐานลูกค้าสินเชื่อเพื่อที่อยู่อาศัยร่วม 1.4 แสนราย
สำหรับลูกค้าที่สมัครสินเชื่อบ้านกสิกรไทย ที่สาขาเมกาบางนา ได้รับอนุมัติวงเงินตั้งแต่ 2 ล้านบาทขึ้นไป รับเครื่องเสียง PHILIPS มูลค่า 2,990 บาท ตั้งแต่วันที่ 1 ส.ค.-30 ต.ค.นี้ นอกจากนี้ ลูกค้าสินเชื่อบ้านกสิกรไทยที่ถือบัตรเครดิต หรือบัตรสมาชิก K Home Smiles Club จะได้รับส่วนลดร้านค้าสูงสุด 60% ตั้งแต่วันที่ 1 ส.ค.-31 ต.ค.นี้